Quatre establiments de Carcaixent han sigut reconeguts amb el distintiu SICTED a la qualitat turística
06 de abril de 2023

Carcaixent

En un esdeveniment celebrat en la seu de la Mancomunitat de la Ribera i organitzat pel Consorci de la Ribera, el dimecres 5 d'abril es va fer entrega dels primers diplomes i distintius de qualitat turística a empreses, institucions i serveis turístics del destí Ribera del Xúquer, entre les quals figuren quatre empreses de Carcaixent. Aquest acte, presidit pel Secretari Autonòmic de Turisme, Francesc Colomer, va comptar amb la presència de representats de les diferents institucions així com de les empreses acreditades.

Les quatre empreses de Carcaixent que es van adherir en 2022 al programa SICTED i han adquirit la certificació són: la Casa Rural La Serratella, el Restaurant Madeira Lounge, l’Hort de San Eusebio i l’Hort de Ribera. Al llarg d’un any han rebut formació i assessorament per part dels tècnics de turisme de la Mancomunitat de la Ribera Alta i de l’Ajuntament de Carcaixent per tal de poder aconseguir un nivell de qualitat homogeni a la destinació “Ribera del Xúquer”.

El segell SICTED, Sistema Integral de Qualitat Turística Espanyola en Destins, és un projecte promogut per la Secretaria d’Estat de Turisme i acredita el compliment d’uns estàndards de qualitat en els serveis que els establiments oferixen als visitants dins d’una mateixa destinació

Aquest distintiu és un reconeixement a l’esforç i el compromís amb la qualitat i la millora continua dels seus serveis i amb l’actitud de recuperació i posada en valor dels recursos i dels espais. Al mateix temps, les empreses acreditades podran optar a subvencions i ajudes de diferents organismes públics relacionats amb el turisme. A hores d’ara, ja s’està treballant amb la formació en qualitat turística de les noves empreses i serveis que rebran el distintiu SICTED a finals d’any.